PTTGC ดีดแรงกว่าตลาด ไตรมาสแรกพลิกกำไร กูรูฟันเทคนิคยังขึ้นได้อีก
PTTGC รอบเช้าบวกแรงกว่าตลาด โบรกฯชี้กลุ่มโรงกลั่นผลประกอบการไตรมาสแรกของปีนี้แข็งแกร่ง ขณะที่ PTTGC คาดว่าจะสามารถพลิกกลับมาทำกำไรได้ ด้านเทคนิคยังสามารถปรับตัวขึ้นได้อีกหลังแสดงภาพขาขึ้นชัดเจน โดยมีจุดขายทำกำไรอยู่ที่ระดับ 60.00 บาท
8 เม.ย. 2558

ผู้สื่อข่าวรายงานว่า ราคาหุ้นบริษัท พีทีที โกลบอล เคมิคอล จำกัด (มหาชน) หรือ PTTGC ณ เวลา 10.24 น. อยู่ที่ 58.75 บาท บวก 2.00 บาท หรือ 3.52% สูงสุดที่ 59.25 บาท ต่ำสุดที่ 57.25 บาท มูลค่าซื้อขายที่ 505.49 ล้านบาท ขณะที่ดัชนีตลาดหุ้นไทยโดยรวมบวก 0.19%

 
บล.ธนชาต ระบุในบทวิเคราะห์ (8 เม.ย.) ว่า กลุ่มโรงกลั่น TOP PTTGC และ BCP คาดกำไรไตรมาส 1/58 แข็งแกร่ง แนะนำ Let Profit Run ต่อไป
บล.เออีซี ระบุในบทวิเคราะห์ (8 เม.ย.) ว่า หุ้นกลุ่มพลังงาน (ปรับเพิ่มสู่ Neutral จาก Underperform) ราคาหุ้นปรับตัวใกล้ระดับ PBV 1-1.3เท่าราคาหุ้นต่ำ ฟื้นจากจุดต่ำสุดเป็นครั้งแรก นี่คือสัญญาณแรกสุดสำหรับ Long term Investor ที่จะเข้าซื้อ PTTEP, PTT และ PTTGC
 
บล.เคเคเทรด ระบุในบทวิเคราะห์ (8 เม.ย.) ยังคงแนะนำ “ซื้อ” PTTGC คาดหมายผลประกอบการไตรมาส 1/58 พลิกกลับมาเป็นกำไร ผลประกอบการปี 2558-59 ที่คาดว่าจะเติบโตเฉลี่ย 25% ต่อปี และราคาหุ้นที่ซื้อขายเพียง 9 เท่า ที่ PE’15 ต่ำกว่าธุรกิจปิโตรเคมีในภูมิภาคซึ่งซื้อขายที่ระดับ 11.3 เท่า ที่ PE’15
ขณะที่ความกังวลต่อปัญหาอุปทานส่วนเกินของตลาดพาราไซลีนคลี่คลายระยะสั้น หลังโรงงานอโรเมติกส์ในประเทศจีนเกิดเหตุเพลิงไหม้ คาดหมายจะเห็นการฟื้นตัวของส่วนต่างราคาผลิตภัณฑ์ และเป็นปัจจัยเพิ่มความน่าสนใจในการลงทุนให้กับ PTTGC
 
ด้านเทคนิค บล.ซีไอเอ็มบี (ประเทศไทย) ระบุในบทวิเคราะห์ (8 เม.ย.) ว่า PTTGC ปรับตัวเพิ่มขึ้นเกิดสัญญาณซื้อทางเทคนิค พร้อมด้วยปริมาณการซื้อขายที่เพิ่มขึ้นค่อนข้างแข็งแกร่ง ทะลุผ่านแนวโน้มขาลงขึ้นมาได้แล้ว ทำให้แนวโน้มของราคาหุ้นยังมีโอกาสปรับตัวเพิ่มขึ้นต่อเนื่อง ขณะที่ MACD ปรับตัวเพิ่มขึ้นเหนือเส้นค่าเฉลี่ยในแดนลบ เครื่องมือทางเทคนิคชี้วัดแนวโน้มขึ้นปรับตัวเพิ่มขึ้นเหนือแนวโน้มลง RSI ปรับตัวเพิ่มขึ้นเหนือระดับ 60
แนะนำซื้อ PTTGC โดยมีแนวรับที่ 56.75 และ 56.50 และมีแนวต้านที่ 58.00 และ 60.00 เป็นจุดขายทำกำไร และ STOP LOSS ถ้าราคาหุ้นปิดต่ำกว่า 55.50 ลงไป